Alberton-trokdrywer in hof | Maroela Media
Alberton-trokdrywer in hof
Isaac Wade Maruding. Foto: SAPA
Isaac Wade Maruding, die vragmotorbestuurder wie se vragmotor in Oktober tydens spitsverkeer op die N12 in Alberton, Johannesburg in talle voertuie ingeploeg het, het Woensdag in die Palm Ridge-landdroshof verskyn.
Staatsaanklaer Jonh Ntuli het landdros Samuel Hlubi versoek om die saak teen Isaac Wade Maruding uit te stel sodat hy 'n regsverteenwoordiger kan aanstel. Hlubi het Maruding van sy reg ingelig om 'n advokaat aan te stel, vir regshulp aansoek te doen of sy eie verdediging te hanteer.
Maruding het deur 'n tolk gesê hy sal sy eie advokaat aanstel en dat hy in 'n maand of twee gereed sal wees vir die hofsaak om voort te gaan. Hlubi het die saak tot 23 Januarie uitgestel. Maruding, geklee in 'n denim en swart sweetpaktop, se borg is verleng. Hy is tydens 'n vorige verskyning op borgtog van R7 000 vrygelaat.
Maruding het reeds aangedui dat hy onskuldig gaan pleit. Hy voer aan dat die vragmotor se remme onklaar geraak het. Hy staan tereg op vier aanklagte van strafbare manslag en 'n aanklag van roekelose of nalatige bestuur.
Hy is al voorheen aan strafbare manslag sowel as roekelose of nalatige bestuur skuldig bevind vir twee voorvalle wat in Viljoenskroon in die Vrystaat plaasgevind het.
Maruding is op 15 Oktober in Potchefstroom in hegtenis geneem nadat hy op 14 Oktober tydens spitsverkeer in nagenoeg 50 voertuie ingeploeg het. Die botsing het drie mense se lewens geëis en 16 mense beseer.
EFF: 'Niks onwettig aan Pta-grondgrype nie'
Hanno Visagie · 4 jaar gelede
"Truck" = "vragmotor", nie "trok" nie. En "driver" = "bestuurder", nie "drywer" nie. Dus : "truck driver" is "vragmotorbestuurder", nie "trokdrywer" nie!